Ütközet a 10-es számú szigetért
Az ütközet a 10-es számú szigetért a Mississippi folyamon New Madridnál és a Kentucky-kanyarulatban az amerikai polgárháború ütközete volt, melyet 1862. február 28-tól április 8-ig vívtak. A folyó dupla kanyarulatában levő szigeten a konföderációs erők építettek ki állásokat a háború kezdeti időszakában. Kitűnően blokkolta az uniós tengerészet előrenyomulását a Mississippin, mivel a hajóknak el kellett haladniuk a sziget mellett, majd lelassítaniuk, hogy a szűk kanyarokat bevehessék. A védelem eredendő gyengesége volt azonban, hogy egyetlen úton juthatott be oda élelem és ellátmány. Ha az ellenség azt elzárja, a helyőrséget az izoláció biztosan megadásra kényszeríti.